আমেরিকাকে চরম হুঁশিয়ারি দিল ইরান!

ওয়েব ডেস্ক : ইরানের (Iran) বড়সড় হামলার পরিকল্পনা করছে আমেরিকা (America)! সম্প্রতি এমনই এক বার্তা দেওয়া হয়েছে ইজরায়েলের (Israel) তরফে। এই খবর সামনে আসতেই এবার ইরানের তরফে দেওয়া হল পাল্টা হুঁশিয়ারি। বলা হল, ইরানে যদি হামলা চালায় আমেরিকা, তাহলে মার্কিন ঘাঁটি ও ইজরায়েলে হামলা চালাবে তারা। ফলে প্রশ্ন উঠছে, ফের একবার কি যুদ্ধের আগুনে জ্বলতে চলেছে মধ্যপ্রাচ্য?

এই ইস্যুতে ইরানের (Iran) সংসদ অধ্যক্ষ কালিবাফ বলেছেন, ইরানের উপর যদি কোনও রকমের হামলা চালানো হয়, তাহলে ইজরায়েল ও এখানকার সমস্ত মার্কিন ঘাঁটি ও জাহাজকে নিশানা করা হবে। অন্যদিকে আয়াতোল্লা খামেনেই-এর বিরুদ্ধে ইরানে যে বিক্ষোভ চলছে তা নিয়ে বলেন, বিদ্রোহীদের উপর কঠোরতম অচরণ করা হবে। যাঁদেরকে গ্রেফতার করা হবে, তাঁদেরকে কড়া শাস্তির মুখে পড়তে হবে।

আরও খবর : আকাশে উড়ল ‘ডুমসডে’! বড় কোনও হামলার ছক কষছেন ট্রাম্প?

প্রসঙ্গত, আয়াতোল্লা খামেনেই-এর বিরুদ্ধে রাস্তায় নেমেছে ইরানের জনগণ। জানা যাচ্ছে, এখনও পর্যন্ত সে দেশে মৃত্যু হয়েছে ১১৬ জনের। গ্রেফতার করা হয়েছে ২৬০০ জনকে। ইরানের তরফে অভিযোগ করা হয়েছে, এমন বিক্ষোভের পিছনে হাত রয়েছে আমেরিকার। অন্যদিকে মার্কিন প্রেসিডেন্ট ডোনাল্ড ট্রাম্প হুঁশিয়ারি দিয়েছেন, মানুষদের হত্যা করা বন্ধ না করলে, ইরানে হামলা চালাবে আমেরিকা। এর পরেই কূটনৈতিকরা মনে করছে কোনও বড় ধরণের ঘটনা ঘটতে চলেছে ইরানে।

ট্রাম্প আরও জানিয়েছিলেন, ইরানের বিক্ষোভকারীদের বাঁচাতে হস্তক্ষেপ করতে বাধ্য হবে আমেরিকা। প্রসঙ্গত, বিক্ষোভ শুরুর পর থেকে তাতে রাশ টানতে শুরু করেছে ইরান প্রশাসন। এর কারণে বহু মানুষের মৃত্যু হচ্ছে। অন্যদিকে ইরানের তরফে জানানো হয়েছে, সরকারের বিরুদ্ধে বিক্ষোভ দেখালে বিক্ষোভকারীদের মৃত্যুদণ্ডও পর্যন্ত দেওয়া হতে পারে।